สถาบันเทคโนโลยีนิวเคลียร์แห่งชาติ เร่งเดินเครื่องฉายรังสีเอกซ์เต็มอัตรา หนุนฉายฟ้าทะลายโจรช่วยผู้ป่วยโควิด
รศ.ดร. ธวัชชัย อ่อนจันทร์ ผู้อำนวยการ สถาบันเทคโนโลยีนิวเคลียร์แห่งชาติ (องค์การมหาชน) หรือ สทน. กล่าวว่า เนื่องจากขณะนี้เกิดสถานการณ์การแพร่ระบาดโควิด-19 ในหลายพื้นที่ ทาง สถาบันเทคโนโลยีนิวเคลียร์แห่งชาติ (องค์การมหาชน) หรือ สทน.ได้ปฏิบัติตามประกาศให้หน่วยงานภาครัฐ Work From Home เต็มอัตรา แต่ในส่วนงานของศูนย์ฉายรังสี ยังเปิดให้บริการโรงงานฉายรังสีที่เทคโนธานี คลอง 5 ปทุมธานี โดยเร่งฉายผลิตภัณฑ์ฟ้าทะลายโจร ด้วยเครื่องเอกซเรย์รังสีเอกซ์พลังงานสูงสุด 5 ล้านอิเล็กตรอนโวลต์ เต็มอัตรา เพื่อฉายรังสีผลิตภัณฑ์ฟ้าทะลายโจรให้กับมูลนิธิอภัยภูเบศร โดย 2 ครั้งที่ผ่านมา ให้บริการฉายรังสีให้ผลิตภัณฑ์ฟ้าทะลายโจรไปมากกว่า 50,000 ขวด และจะฉายผลิตภัณฑ์ฟ้าทะลายโจรให้มูลนิธิอภัยภูเบศร อย่างต่อเนื่อง นอกจากนี้ ยังมีบริษัทผู้ผลิตสมุนไพรไทยอีกหลายรายได้ส่งผลิตภัณฑ์มาฉายรังสีในช่วงนี้เช่นกัน ซึ่ง สทน.พร้อมให้บริการเพื่อให้ผลิตภัณฑ์ของทุกบริษัทถึงผู้บริโภคอย่างรวดเร็วและปลอดภัยต่อผู้บริโภคศูนย์ฉายรังสีของ สทน.ปัจจุบันให้บริการฉายรังสีครบวงจร ด้วยรังสีอิเล็กตรอน เอกซเรย์ และแกมมา ซึ่งจะสามารถให้บริการฉายรังสีอาหาร ผลิตผลทางการเกษตร เครื่องมือแพทย์ และอื่นๆ ได้เพิ่มมากขึ้น เพื่อฆ่าเชื้อที่อาจก่อให้เกิดโรค และเพื่อให้ผลิตภัณฑ์มีมาตรฐานความปลอดภัยต่อผู้บริโภค ผู้ผลิตและจัดจำหน่ายสมุนไพร ต้องการรับบริการฉายรังสี สามารถติดต่อได้ที่หมายเลขโทรศัพท์ 02- 401- 9885